স্পোর্টস রিপোর্টার : সাফ সুজুকি কাপ ফুটবলে গত আসরের চ্যাম্পিয়ন ভারত শুভ সূচনা করলো। গতকাল বুধবার বঙ্গবন্ধু জাতীয় স্টেডিয়ামে অনুষ্ঠিত ম্যাচে ভারত ২-০ গোলে শ্রীলংকাকে হারিয়েছে। ম্যাচের প্রথমার্ধে ভারত ১-০ গোলে এগিয়েছিল। বিজয়ী দলের পক্ষে গোল দু’টি করেন আশিক কুরুনিয়ান এবং লাললিয়ানজুয়ালা। ‘বি’ গ্রুপের এই ম্যাচে সর্বাধিক সাফের শিরোপা জয়ী দলটির বিপক্ষে তেমন প্রতিদ্বন্দ্বিতা করতে পারেনি শ্রীলংকা। ম্যাচের শুরু থেকেই শ্রীলংকার রক্ষণে বেশকিছু আক্রমণ শানালেও গোল পেতে ৩৫ মিনিট পর্যন্ত অপেক্ষা করতে হয় ভারতকে। ডান দিক দিয়ে আক্রমণে যায় ভারত। মাঝ মাঠ থেকে সুমিত পাসির লম্বা থ্রু পাস থেকে বল পেয়ে যান আশিক কুরুনিয়ান। বল ধরে কিছুটা এগিয়ে গিয়ে বাম পায়ের প্লেসিং শটে লংকান আগুয়ান গোলরক্ষক সুজান পেরেরাকে পরাস্ত করেন (১-০)।